RESOLUCIÓN do 30 de maio de 2013 pola que se convoca o curso monográfico O futuro do Estado autonómico.
Escola Galega de Administración Pública — III. Outras disposicións — 04/06/2013

Dentro do plan de actividades da Escola Galega de Administración Pública para o ano 2013 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócase o curso monográfico «O futuro do Estado autonómico» conforme as seguintes bases:
1. Obxectivos.
O presente curso monográfico diríxese a analizar a situación actual e as perspectivas do modelo territorial previsto na Constitución española, as reformas posibles para garantir a súa sustentabilidade nun contexto de crise e a coherencia destas coas previsións do devandito texto constitucional. Nesta liña, o presente curso monográfico pretende ademais suscitar o oportuno debate acerca dos retos actuais e futuros do Estado das autonomías nun escenario no que a Unión Europea avanza no fortalecemento da súa gobernanza.
2. Contidos.
Serán tratados, entre outros, os seguintes temas:
– Redución do gasto público e xestión do recorte na Administración autonómica.
– Federalismo e nacionalismo: da construción á destrución do Estado.
– Déficit e endebedamento no sistema de financiamento autonómico.
– A unidade xurídica e económica como exixencia e garantía dun Estado autonómico sustentable.
– Asimetría ou simetría no Estado autonómico.
3. Destinatarios.
Persoal ao servizo das administracións galegas, profesionais, universitarios e interesados en xeral.
4. Desenvolvemento.
Lugar: Escola Galega de Administración Pública (EGAP).
Datas e horario:
19, 20 e 21 de xuño de 2013.
19 de xuño, das 16.30 ás 19.30 h.
20 de xuño, das 10.00 ás 14.15 e das 17.00 ás 19.30 h.
21 de xuño, das 10.00 ás 14.00 h.
Duración: 15 horas lectivas.
5. Número de prazas.
O limitado pola capacidade do local.
6. Solicitudes.
As solicitudes irán dirixidas á directora da Escola Galega de Administración Pública (As Fontiñas, rúa Madrid, 2-4, CP 15707 Santiago de Compostela), segundo o modelo que figura como anexo a esta convocatoria, e serán presentadas no Rexistro Xeral da EGAP, ou ben de calquera das formas previstas no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41-881 99 70 14.
7. Prazo.
O prazo de presentación de solicitudes finalizará o martes 18 de xuño de 2013.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento deste curso, así como de cancelalo se o escaso número de solicitudes non xustificase a súa realización.
9. Certificado de asistencia.
Ao final do curso entregaráselles un certificado de asistencia a aquelas persoas inscritas que participasen asiduamente, e sempre que a súa asistencia sexa igual ou superior ao 90 % das horas lectivas programadas. Neste documento aparecerán de forma expresa o contido, a data e o lugar de realización deste curso.
Santiago de Compostela, 30 de maio de 2013